น้ำพริกเผาแม่ประนอม
น้ำพริกเผาชื่อบ้านๆ แบบนี้ รู้ไหมว่ามียอดขายเฉียดพันล้าน หลายคนน่าจะเคยเป็นลูกค้าของน้ำพริกเผาแม่ประนอม แต่กว่าที่แม่ประนอมจะมีวันนี้ เส้นทางของเขาเริ่มมายังไง ลงทุนแมนจะเล่าให้ฟัง
7 พ.ค. 2561

น้ำพริกเผาแม่ประนอม / โดย ลงทุนแมน
น้ำพริกเผาชื่อบ้านๆ แบบนี้
รู้ไหมว่ามียอดขายเฉียดพันล้าน
หลายคนน่าจะเคยเป็นลูกค้าของน้ำพริกเผาแม่ประนอม
แต่กว่าที่แม่ประนอมจะมีวันนี้ เส้นทางของเขาเริ่มมายังไง
ลงทุนแมนจะเล่าให้ฟัง
ตำนานน้ำพริกเผาแม่ประนอม ถือกำเนิดขึ้นในปีพ.ศ. 2502
โดยช่วงแรกคุณศิริชัย และคุณประนอม แดงสุภา ผู้ก่อตั้งนั้นผลิตสินค้าเพียงชนิดเดียว คือ น้ำพริกเผาไทยบรรจุขวดแก้วก่อน
คุณประนอมเริ่มทำน้ำพริกขายตอนอายุ 24 โดยในช่วงแรกนั้น ทั้งเธอและสามี ไม่มีทุนตั้งต้น ถึงขนาดต้องไปหยิบยืมเงินคนอื่นมาเป็นทุนในการซื้อพริก กระเทียม กุ้งแห้งเพื่อมาทำน้ำพริกขาย
ในยุคแรกๆ นั้นการขายน้ำพริกเผาของแม่ประนอม เริ่มต้นจากการเดินเร่ขาย ตามละแวกบ้านแถวๆ หมู่บ้านเศรษฐกิจ รวมไปถึงโรงงานต่างๆ ละแวกนั้น
ต่อมาเมื่อลูกค้าเริ่มสั่งซื้อเยอะ ทำให้คุณคุณศิริชัยตัดสินใจออกรถตู้เพื่อขนส่งน้ำพริกขายไปให้แก่ลูกค้าในระยะทางที่ไกลขึ้น
ต่อมาในปีพ.ศ. 2520 คุณศิริชัย และคุณประนอม ได้เพิ่มสินค้าอื่นๆ ตามมาอีก เช่น เครื่องจิ้ม เครื่องแกงสำเร็จรูป และเครื่องปรุงรสต่างๆ ภายใต้ชื่อแบรนด์ แม่ประนอม และครัวสยาม
จากเดิมที่เป็นเพียงธุรกิจครัวเรือนซึ่งมีคนงานประมาณ 4-5 คน กิจการเริ่มขยายจนต่อมาได้จัดตั้งห้างหุ้นส่วนจำกัด อุตสาหกรรมพิบูลย์ชัย จนกลายมาเป็นบริษัท พิบูลย์ชัยน้ำพริกเผาไทยแม่ประนอม จำกัด ในเวลาต่อมา
ปัจจุบัน แบรนด์แม่ประนอมมีสินค้าไม่ต่ำกว่า 50 ชนิด ส่งออกไปขายใน 40 ประเทศทั่วโลก โดยเฉพาะที่มาเลซีย และสิงคโปร์ที่สินค้าแม่ประนอมเป็นที่นิยมอย่างมาก
ด้วยรสชาติที่อร่อยและกลมกล่อม นอกจากเป็นที่ถูกอกถูกใจของลูกค้าแล้ว การที่โลโก้ของสินค้าที่เป็นรูปหน้าของคุณประนอมเอง ทำให้สินค้าเป็นที่รู้จัก และง่ายต่อการจดจำอีกด้วย
รายได้และกำไรของ บริษัท พิบูลย์ชัยน้ำพริกเผาไทยแม่ประนอม จำกัด
ปีพ.ศ. 2557 รายได้ 803 ล้านบาท กำไร 24 ล้านบาท
ปีพ.ศ. 2558 รายได้ 879 ล้านบาท กำไร 39 ล้านบาท
ปีพ.ศ. 2559 รายได้ 955 ล้านบาท กำไร 45 ล้านบาท
โดยยอดขายในประเทศคิดเป็นสัดส่วน 70% และต่างประเทศ 30%
แล้วคู่แข่งที่ใกล้เคียงกันยอดขายเป็นอย่างไร?
ถ้าลองไปเทียบกับบริษัทที่ทำสินค้าคล้ายๆ กันอย่างพันท้ายนรสิงห์
รายได้และกำไรของบริษัท อุตสาหกรรมพันท้ายนรสิงห์สินค้าพื้นเมือง จำกัด
ปี 2557 รายได้ 2,002 ล้านบาท กำไร 351 ล้านบาท
ปี 2558 รายได้ 2,144 ล้านบาท กำไร 494 ล้านบาท
ปี 2559 รายได้ 2,291 ล้านบาท กำไร 478 ล้านบาท
สำหรับแม่ประนอม ทุกๆ ยอดขาย 100 บาท จะเป็นต้นทุนประมาณ 85 บาท ค่าใช้จ่ายต่างๆ อีก 10 บาท เหลือเป็นกำไรให้ประมาณ 5 บาท
ขณะที่พันท้ายนรสิงห์ทุกๆ ยอดขาย 100 บาท จะเป็นต้นทุนประมาณ 53 บาท ค่าใช้จ่ายต่างๆ อีก 26 บาท เหลือเป็นกำไรให้ประมาณ 21 บาท
ถึงแม้ว่าแม่ประนอมจะมียอดขายที่น้อยกว่า
แต่ถ้าถามว่าน้ำพริกเผายี่ห้อไหนอร่อยกว่ากัน
คงต้องบอกว่างานนี้รักพี่ เสียดายน้องกันเลยทีเดียว..
----------------------
<ad> หากร้านกาแฟของคุณขายดีเหมือนน้ำพริกเผาแม่ประนอม ให้ QTY ช่วยสิ
เครื่องเรียกคิวไร้สาย QTY เปลี่ยนร้านกาแฟของคุณให้ดูโปร ลดรายจ่ายได้หลักล้านต่อปี ซื้อแล้วไม่ลดรายจ่าย รายได้ไม่เพิ่ม ยินดีคืนเงิน !
แจ้งว่ามาจากลงทุนแมน รับส่วนลด 3,000 บาท
Line : @qtyq FB : QtY : queue calling system Website : 
----------------------
Reference
-
-
-
-
-
[5988].